Dôvodová správa
Všeobecná časť
V období po zrušení Zákona Národnej rady Slovenskej republiky č. 140/2010 Z. z. o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (ďalej len „zákon č. 140/2010 Z. z.“), zaznamenalo Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) a Slovenská poľnohospodárska a potravinárska komora mnohé podnety a poznatky z praxe, ktoré preukazovali, že vo vzťahoch medzi odberateľmi a dodávateľmi potravín na Slovensku dochádza opäť zo strany odberateľov dodávaných potravín k zneužívaniu ich ekonomického postavenia na vnútornom trhu. Predložený návrh zákona reaguje v legislatívnej podobe na zistené poznatky a zamedzuje ich aplikovaniu.
Cieľom uplatňovania navrhovaného zákona by malo byť presadzovanie opatrení, ktoré zamedzia zneužívaniu ekonomického postavenia odberateľa na vnútornom trhu s potravinami z hľadiska štruktúry tohto trhu a podielu odberateľa a dodávateľa na tomto trhu, vyžadovaním jednostranných výhodných obchodných podmienok., 
[bookmark: f_5443192]Predkladaný návrh v podstate nadväzuje na zákon č. 140/2010 Z. z. Kým predchádzajúce legislatívne texty(zákon č. 172/2008 Z. z. o neprimeraných podmienkach v obchodných vzťahoch a o doplnení zákona Slovenskej národnej rady č. 30/1992 Zb. o Slovenskej poľnohospodárskej a potravinárskej komore v znení neskorších predpisov v znení zákona č. 55/2009 Z. z. ( ďalej len „zákon č. 172/2008 Z. z.“) boli z rôznych dôvodov buď neprijateľné alebo nevykonateľné, zákon č. 140/2010 Z. z. bol koncipovaný tak, že nielen dobre vystihoval podstatu problému, ale prinášal i riešenia, ktoré zabezpečovali jeho vykonateľnosť. Ministerstvo na základe zákona č. 172/2008 Z. z. začalo a následne podľa zákona č. 140/2010 Z. z. pokračovalo s výkonom kontrol v 18 subjektoch z toho u 2 odberateľov a u ich 16 odberateľov. Kontroly neboli ukončené z dôvodu zrušenia zákona č. 140/2010 Z. z.
Jedným z mnohých skutočností z uplatňovania nekalých praktík vo vzťahu k tuzemským dodávateľom potravín do obchodnej siete na Slovensku je pokles podielu potravín od slovenských dodávateľov v obchodnej sieti v prospech dovážaných potravín. Vyplýva to nielen z oficiálnej zahranično-obchodnej bilancie, ale aj z monitorovania ponuky a z prepočtov podielu potravín vyrobených na Slovensku na pultoch slovenských predajní. Kým v roku 2008 bol podiel vybratých základných potravín na pultoch slovenských maloobchodných predajní približne 56 %, tak v roku 2011 to už bolo len približne 47 %. Takýto podiel nebol zaznamenaný nikde inde v okolitých krajinách. Pritom veľké obchodné systémy sú pre dodávateľov potravín akousi vstupnou bránou pre ich výrobky pre konečného spotrebiteľa. Dokumentuje je to aj vývoj podielu tržieb obchodných systémov na Slovensku za potraviny. Kým v roku 2003 tento podiel predstavoval približne 50 %, tak v posledných troch rokoch tento podiel stúpol na 80 % až 90 %. Ide o skutočnosť, ktorá sa síce nedá pripísať iba na vrub uplatňovania nekalých praktík, ale určite do značnej miery obmedzujú možnosti potenciálnych slovenských dodávateľov stať sa nimi i reálne. Možno zjednodušene konštatovať, že podmienkam obchodných reťazcov sa omnoho jednoduchšie prispôsobia nadnárodné potravinárske spoločnosti ako malé a stredné podniky, medzi ktoré patrí aj väčšina potenciálnych slovenských dodávateľov.
Vzhľadom na neúprosnú aktuálnosť podnikateľských vzťahov pri obchodovaní s potravinami, považujeme za najúčinnejšie riešiť danú problematiku právnou úpravou. 
Aj medzi členmi Európskej únie sú dnes viaceré krajiny, ktoré disponujú legislatívou zameranou na zamedzenie uplatňovania nekalých praktík. V „starých“ krajinách Európskej únie je to Francúzsko a Taliansko, v „nových“ krajinách je to Česká republika, Maďarsko, Rumunsko a Poľsko. Iné krajiny majú niektoré opatrenia obmedzujúce určité nekalé praktiky zabudované do iných zákonov. Niektoré ďalšie krajiny si zvolili cestu etických kódexov (Veľká Británia, Španielsko, Belgicko). Tu však prax však ukázala, že z princípu nevymáhateľnosti etické kódexy k ničomu nevedú a ich výsledok je odloženie skutočného riešenia na neskôr.
Uskutočnilo sa mnoho rokovaní o znení etického kódexu, resp. memoranda o etike v obchodných vzťahoch na trhu s poľnohospodárskymi surovinami a potravinami v Slovenskej republike na pôde Ministerstva hospodárstva SR. Zúčastnené zväzy podnikateľov na strane dodávateľov aj odberateľov potravín a potravinárskych surovín sa však do dnešného dňa nezjednotili na konečnom znení dokumentu.
DOLOŽKA ZLUČITEĽNOSTI
právneho predpisu s právom Európskej únie

1. Predkladateľ zákona:
Vláda Slovenskej republiky
2. Názov návrhu zákona:
Zákon o neprimeraných podmienkach v obchodných vzťahoch, ktorých predmetom sú potraviny
3. Problematika návrhu zákona:
Problematika návrhu právneho predpisu:
a) je upravená v práve Európskej únie
- primárnom
v tretej časti hlave VII kapitole 1 (Pravidlá hospodárskej súťaže) Zmluvy o fungovaní Európskej únie 
- sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – do 30. novembra 2009)
Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Mimoriadne vydanie Ú. v. EÚ, kap. 8/zv. 2)

- sekundárnom (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – po 30. novembri 2009)
1. legislatívne akty
Smernica Európskeho parlamentu a Rady 2011/7/EÚ zo 16. februára 2011 o boji proti oneskoreným platbám v obchodných transakciách (prepracované znenie) (Ú. v. EÚ L 48, 23.2.2011),
b) nie je obsiahnutá v judikatúre Súdneho dvora Európskej únie.
4.	Záväzky Slovenskej republiky vo vzťahu k Európskej únii: 
a)	lehota na prebratie smernice alebo na implementáciu nariadenia alebo rozhodnutia 
16.3.2013
b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
30. november 2012
c) informácia o konaní začatom proti Slovenskej republike o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie v platnom znení
V oblasti, ktorú upravuje návrh zákona, nebolo začaté konanie proti Slovenskej republike o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie v platnom znení. 
d) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia
Bezpredmetné 
5.	Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti - čiastočný
6.	Gestor a spolupracujúce rezorty: 
Ministerstvo pôdohospodárstva Slovenskej republiky
Doložka vybraných vplyvov
A.1. Názov materiálu: Návrh zákona o neprimeraných podmienkach v obchodných vzťahoch, ktorých predmetom sú potraviny

Termín začatia a ukončenia PPK: bezpredmetné

A.2. Vplyvy:
	
	 Pozitívne 
	 Žiadne 
	 Negatívne 

	1. Vplyvy na rozpočet verejnej správy
	x
	
	

	2. Vplyvy na podnikateľské prostredie 
	x
	
	x

	3. Sociálne vplyvy
	
	x
	

	– vplyvy na hospodárenie obyvateľstva,
	
	
	

	– sociálnu exklúziu,
	
	
	

	– rovnosť príležitostí a rodovú rovnosť a vplyvy na zamestnanosť
	
	
	

	4. Vplyvy na životné prostredie
	
	x
	

	5. Vplyvy na informatizáciu spoločnosti
	
	x
	



A.3. Poznámky
Negatívny vplyv na podnikateľské prostredie bude v tom, že budú musieť zmluvy, v ktorých boli dohodnuté praktiky, ktoré sú týmto zákonom označené ako neprimerané prehodnotiť a podpísať nové zmluvy. Pozitívny vplyv bude na strane dodávateľov, ktorí nebudú musieť strpieť niektoré praktiky, ktoré sú dnes bežné a budú v budúcnosti označené ako neprimerané.
Pozitívny vplyv na rozpočet verejnej správy nie je možné v etape schvaľovania zákona vyčísliť. Nedá sa kvantifikovať aké budú výnosy z pokút vzhľadom na to, že nie je možné odhadnúť množstvo porušení ustanovení tohto zákona.

A.4. Alternatívne riešenia
bezpredmetné

A.5. Stanovisko gestorov
bezpredmetné 
[bookmark: OLE_LINK1]Osobitná časť
K § 1
Účelom zákona je upraviť posudzovanie, zamedzenie, kontrolu a konanie vo veciach uplatňovania neprimeraných obchodných podmienok v zmluvách medzi odberateľmi a dodávateľmi potravín.
K § 2
Ustanovenie definuje niektoré pojmy, ktoré sú pre vymedzenie predmetu právnej úpravy nevyhnutné. Vymedzuje okruh podnikateľských subjektov, na ktorých sa zákon vzťahuje, vymedzuje peňažné a nepeňažné plnenie, obchodnú aktivitu, obchodný vzťah obchodné podmienky a lehotu na úhradu dodanej potraviny.
K § 3
Ustanovuje náležitosti, ktoré musí mať zmluva medzi dodávateľom a odberateľom, ktoré, zakladajú zmluvný vzťah medzi odberateľom a dodávateľom potravín. Ďalej sa ustanovuje lehota na zaplatenie kúpnej ceny, aby nedochádzalo k neprimeranému úverovaniu odberateľa dodávateľom až na 90 až 120 dní.
K § 4
Ustanovenie vymedzuje skutkové podstaty neprimeraných podmienok, ktoré budú v obchodnom vzťahu medzi odberateľom a dodávateľom potravín zakázané. Ide o taxatívny výpočet.
K § 5
Toto ustanovenie sa týka kontroly neprimeraných podmienok v obchodnom vzťahu medzi odberateľom a dodávateľom potravín zakázané. Kontrolným orgánom je ustanovením určené Ministerstvo pôdohospodárstva a rozvoja vidieka SR a osoby, ktoré a za akých podmienok môžu svojim podnetom iniciovať kontrolu. Predpokladom vykonania kontroly je predovšetkým povinnosť kontrolóra preukazovať sa poverením a služobným preukazom. Kontrola je ukončená buď záznamom o vykonanej kontrole alebo protokolom o vykonanej kontrole. Ak v  odsekoch 1 až 7 nie je ustanovené inak, na výkon kontroly sa primerane použijú ustanovenia § 8 až 15 zákona Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov.
K § 6
Ustanovenie vymedzuje skutkové podstaty konania fyzickej osoby pri marení kontroly a v prípade ak sa ho fyzická osoba dopustí odkazuje pri uložení poriadkovej pokuty na postup podľa § 16 zákona Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov. Určuje sa splatnosť uloženej poriadkovej pokuty a výška poriadkovej pokuty za marenie výkonu kontroly, ktorú možno uložiť v blokovom konaní.

K § 7
Ak sa kontrolu zistí v obchodnom vzťahu medzi odberateľom a dodávateľom potravín neprimeraná podmienka, výsledkom bude Protokol z vykonanej kontroly (§ 5 ods. 7). Popri uloženej pokute ministerstvo v rozhodnutí ustanoví tiež lehotu na odstránenie zistených nedostatkov. Ustanovenie vymedzuje postup ministerstva pri uložení pokuty, výšky pokuty a opakovaného uloženia pokuty a prihliada na dané skutočnosti pri uložení pokuty. Určuje sa splatnosť uloženej pokuty, subjektívna a objektívna lehota na konanie o uložení pokuty a na konanie o uložení poriadkovej sa vzťahuje postup podľa zákona č. 71/1964 Zb. o správnom konaní v znení neskorších predpisov.
K § 8
Ustanovenie vymedzuje obsah informácie o vykonaných kontrolách, ktoré ministerstvo zverejňuje na svojom webovom sídle.
K § 9
Transpozičné ustanovenie.
K § 10
Navrhuje sa účinnosť zákona.



Nové Sady, 22. augusta 2012





Robert Fico v. r.
predseda vlády
Slovenskej republiky




Ľubomír Jahnátek v. r.
minister pôdohospodárstva 
a rozvoja vidieka Slovenskej republiky

